Period: Old Babylonian
Genre: Literary
Transliteration:
<SURFACE>
...šu-luh kug-ga tum₂-ma
...išib an-na sizkur sikil-la tum₂-ma
...kug-ta bi₂-pad₃-da-zu nam-en kalam-ma-še₃ i-ni-il₂-la
nam-sipad saŋ gig₂-ga i-ni-in-ŋar-ra
ešgiri₂ kalam ge-en-ge-en šu-ni bi₂-in-si-a
šibir uŋ₃ zi-ŋal₂ lah₅-lah₅-e zag-ga-na bi₂-in-la₂
ša-ra-da-gub šu sikil-la ak-a-ni niŋ₂-nam mi-ni-in-dug₃-dug₃
ga {d}ezina₂-ma ir dug₃-ga ma-dam kalam-ma-ka
he-nun šag₄-tum₂-ma he₂-ŋal₂ nu-silig-ge
kurun ŋeštin pa e₃-a
{kaš}ulušin₃ ku₇-ku₇-da a₂ sikil-da šar₂-ra
kaš er₉ ki sikil ŋeštin tab-ba a naŋ nam-en-na-zu
kaš tab-ba kaš mah šu kug-zu tum₂-ma
lal₃ babbar mu pad₃-da-zu hur-saŋ-ta e₃-a
i₃ ab₂ kug-ga i₃-nun me-te nam-nun-na-zu
i₃-ŋiš barag-ga i₃ li saŋ sig₉-ga
gara₂ sig₇-a me-te {e₂}tur₃-re unu₇ kug nam-diŋir-zu
šul ŋiš tuku-zu lugal ki aŋ₂-zu
sipad zid {d}ri-im{d}suen nam-til₃-la-ni-še₃ tum₂-ma-da gen₆-ne₂-de₃
<unk> kug šita-še₃ ba-ab-du₇-a sizkur šag₄ hul₂-la ša-ra-de₂-de₂-e
u₂ sikil-la u₂-bi gu₇ a sikil-la a-bi naŋ-a
ne-saŋ dug₄-ga-zu šag₄ hul₂-la-zu-ta šu te-en-ši-ib
a-ra-zu-ni še-ga-an za-e nir he₂-ŋal₂
sun₅-na-bi inim mu-ra-ab-sag₉-ge nam-til₃-bi dug₄-ga-ab
<unk> kug <unk> mah-e zid-de₃-eš lah₅-ab
ki-gub-ba-ni-ta silim-ma ŋar-mu-na-ab
nam-lugal-la-ni igi-zu-še₃ da-ri₂-še₃ he₂-ŋal₂-le
saŋ-kal...en nun pa-de₃ he₂-a
...an ki-gin₇ sag₂ nu-di
...uŋ₃ šar₂-ra ka he₂-en-nam
ka ba-a-ni-še₃ diŋir ama diŋir-re-e-ne ŋizzal he₂-em-ši-ak
dug₄-ga-ni-še₃ ha-ba-dur₂-ru-ne-eš
nam-til₃ šu gi₄-a he₂-ni-tum₂-tum₂-mu
nam-lu₂-u₁₈-lu-bi šag₄ hul₂-la he₂-eb-ak-e
ud-bi-še₃ u₂-a zid-bi he₂-em
me-lem₄ guru₃-a-ni im dugud-da-gin₇ lugal gu₂ du₃-a-ni he₂-em-dul
niŋ₂-nam sag₉-ga-ni maš₂-da-ri-a-bi he₂-ni-in-ku₄-ku₄
sipad zid {d}ri-im{d}suen za-ra diŋir-bi-gin₇ igi-bi ma-ra-ši-ŋal₂
nam-til₃ ki aŋ₂-ŋa₂-ni <unk> <unk> ba-ni ŋar-i₃
šag₄ hul₂-la rig₇-bi₂-ib ud-gin₇ ha-ba-mu₂-mu₂
...mu-ra-mu₂-mu₂ ed₃-da-ni ŋiš tuku-bi₂-ib
...sag₉-sag₉-ge-da-ni zi-ni til₃-mu-na-ab
...nir he₂-ŋal₂ zag ša₄ na-an-tuku-tuku
...mu-ra-an-ŋal₂ ud-bi su₃-ud-ba-ni-ib
...nam-lugal-la a₂-bi <unk>...
...si sa₂-a-ni <unk>...gi₁₆-sa he₂-em
...<unk> šag₄ hul₂-la...
...<unk> šu gi₄-a ur-mah...he₂-da-ab-ri-eš
u₃-gul ŋa₂-ŋa₂-ni-še₃ bar...
...zu nam-til₃-la...šum₂-mu-na-ab
inim kug-zu...
šu il₂-la-ni-še₃...nam dug₃ tar-mu-na-ab
nam-til₃-bi-gin₇...su ma-da-na he₂-eb-dug₄
ub-da 4(diš) ŋiri₃-ni-še₃...e-ne barag-bi he₂-em
ma-da-na u₂-sal-la nu₂-a
...šag₄ hul₂-la ud hu-mu-di-ni-ib-zal-e
e₂-gal-la lugal še-ga-zu za-a-še₃ ŋal₂-la
{d}ri-im{d}suen en {d}dil-im₂-babbar mu-ni bi₂-in-sa₄-a
ud bal-ni...zi...
aga zid mah...
nam-til₃-la-ni-še₃...
{ŋiš}gu-za ba-an...he₂-ge-en
ur₅ sag₉-ge šag₄ hul₂-la-bi šag₄ he₂-eb-si
igi-bi-še₃ nam...silim-ma he₂-em
u₃-luh...šu-ni-še₃ si-bi₂-ib uŋ₃ šar₂-ra he₂-eb-sa
dadag-ga saŋ us₂...za-e mu-na taka₄-ab
itid giri₁₇-zal asilₓ(EZEN)-la₂-bi niŋ₂-ba-aš ba-mu-na-ab
mu šar₂-a mul-an za-gin₃-gin₇ šid-bi nu-til-le saŋ-e-eš rig₇-mu-na-ab
nam-lugal-la bal šag₄ hul₂-la du-ri-še₃ he₂-eb-ak-e
lugal u₂-a zid he₂-til₃-le
{d}ri-im{d}suen u₂-a zid he₂-til₃-le
nam-lugal-la-ni su-za-a he₂-eb-dug₃
ud nam-til₃-la-ka-ni su₃-ud-ba-ni-ib
ma-da ki-bi gi₄-a nam-lugal-bi šum₂-mu-na-ab
šag₄ ma-da dug₃-ga-na-ab ŋiri₃ ma-da si sa₂-mu-na-ab
gu₃ kalam-ma teš₂-a sig₁₀-ge₅-mu-na-ab
{d}ri-im{d}suen sipad šag₄ še-ga-zu he₂-til₃-le
id₂-bi a hu-mu-na-ab-tum₃
a-šag₄-ga še hu-mu-na-ab-mu₂-mu₂
pu₂-kiri₆ lal₃ ŋeštin hu-mu-na-ab-tum₃
ambar ku₆ mušen ul-e-eš hu-mu-na-ab-ŋar-ŋar
{e₂}tur₃-e amaš-a-bi-de₃ ha-ba-lu-lu
šeŋₓ(|IM.A|) an-ta a-bi bad-ta he₂-en-na-ge-en
e₂-gal zi su₃-ud-ŋal₂ he₂-en-da-ab-si
{d}ri-im{d}suen lugal-ŋu₁₀

Cuneiform:
<SURFACE>
...𒋗𒈛𒆬𒂵𒁺𒈠
...𒈨𒀭𒈾𒀬𒂖𒆷𒁺𒈠
...𒆬𒋫𒉈𒅆𒊒𒁕𒍪𒉆𒂗𒌧𒈠𒂠𒄿𒉌𒅍𒆷
𒉆𒉺𒇻𒊕𒈪𒂵𒄿𒉌𒅔𒃻𒊏
𒂙𒌧𒄀𒂗𒄀𒂗𒋗𒉌𒉈𒅔𒋛𒀀
𒌋𒂙𒌧𒍣𒅅𒁺𒁺𒁺𒁺𒂊𒍠𒂵𒈾𒉈𒅔𒇲
𒊭𒊏𒁕𒁺𒋗𒂖𒆷𒀝𒀀𒉌𒃻𒉆𒈪𒉌𒅔𒄭𒄭
𒂵𒀭𒊺𒌁𒈠𒅕𒄭𒂵𒈠𒁮𒌧𒈠𒅗
𒄭𒉣𒊮𒁺𒈠𒃶𒅅𒉡𒍂𒄀
𒁉𒁷𒃾𒉺𒌓𒁺𒀀
𒁉𒍩𒀭𒆯𒆯𒁕𒀉𒂖𒁕𒊹𒊏
𒁉𒄊𒆠𒂖𒃾𒋰𒁀𒀀𒅘𒉆𒂗𒈾𒍪
𒁉𒋰𒁀𒁉𒈤𒋗𒆬𒍪𒁺𒈠
𒋭𒌓𒈬𒅆𒊒𒁕𒍪𒄯𒊕𒋫𒌓𒁺𒀀
𒉌𒀖𒆬𒂵𒉌𒉣𒈨𒋼𒉆𒉣𒈾𒍪
𒉌𒄑𒁈𒂵𒉌𒇷𒊕𒋛𒂵
𒂶𒅊𒀀𒈨𒋼𒂍𒉣𒇬𒊑𒋽𒀕𒆬𒉆𒀭𒍪
𒂄𒄑𒌇𒍪𒈗𒆠𒉘𒍪
𒉺𒇻𒍣𒀭𒊑𒅎𒀭𒂗𒍪𒉆𒋾𒆷𒉌𒂠𒁺𒈠𒁕𒄀𒉌𒉈
<unk>𒆬𒋖𒂠𒁀𒀊𒌌𒀀𒀬𒊮𒄾𒆷𒊭𒊏𒌤𒌤𒂊
𒌑𒂖𒆷𒌑𒁉𒅥𒀀𒂖𒆷𒀀𒁉𒅘𒀀
𒉈𒊕𒅗𒂵𒍪𒊮𒄾𒆷𒍪𒋫𒋗𒋼𒂗𒅆𒅁
𒀀𒊏𒍪𒉌𒊺𒂵𒀭𒍝𒂊𒉪𒃶𒅅
𒁔𒈾𒁉𒅗𒈬𒊏𒀊𒊷𒄀𒉆𒋾𒁉𒅗𒂵𒀊
<unk>𒆬<unk>𒈤𒂊𒍣𒉈𒌍𒁺𒁺𒀊
𒆠𒁺𒁀𒉌𒋫𒁲𒈠𒃻𒈬𒈾𒀊
𒉆𒈗𒆷𒉌𒅆𒍪𒂠𒁕𒌷𒂠𒃶𒅅𒇷
𒊕𒆗...𒂗𒉣𒉺𒉈𒃶𒀀
...𒀭𒆠𒁶𒉺𒃶𒉡𒁲
...𒌧𒊹𒊏𒅗𒃶𒂗𒉆
𒅗𒁀𒀀𒉌𒂠𒀭𒂼𒀭𒊑𒂊𒉈𒄑𒌆𒉿𒎓𒋡𒃶𒅎𒅆𒀝
𒅗𒂵𒉌𒂠𒄩𒁀𒂉𒊒𒉈𒌍
𒉆𒋾𒋗𒄄𒀀𒃶𒉌𒁺𒁺𒈬
𒉆𒇽𒍇𒇻𒁉𒊮𒄾𒆷𒃶𒅁𒀝𒂊
𒌓𒁉𒂠𒌑𒀀𒍣𒁉𒃶𒅎
𒈨𒉈𒅍𒀀𒉌𒅎𒂂𒁕𒁶𒈗𒄘𒆕𒀀𒉌𒃶𒅎𒌋𒌆
𒃻𒉆𒊷𒂵𒉌𒈧𒁕𒊑𒀀𒁉𒃶𒉌𒅔𒆭𒆭
𒉺𒇻𒍣𒀭𒊑𒅎𒀭𒂗𒍪𒍝𒊏𒀭𒁉𒁶𒅆𒁉𒈠𒊏𒅆𒅅
𒉆𒋾𒆠𒉘𒂷𒉌<unk><unk>𒁀𒉌𒃻𒉌
𒊮𒄾𒆷𒉺𒄸𒁺𒉈𒅁𒌓𒁶𒄩𒁀𒊬𒊬
...𒈬𒊏𒊬𒊬𒇯𒁺𒁕𒉌𒄑𒌇𒉈𒅁
...𒊷𒊷𒄀𒁕𒉌𒍣𒉌𒋾𒈬𒈾𒀊
...𒉪𒃶𒅅𒍠𒁺𒈾𒀭𒌇𒌇
...𒈬𒊏𒀭𒅅𒌓𒁉𒋤𒌓𒁀𒉌𒅁
...𒉆𒈗𒆷𒀉𒁉<unk>...
...𒋛𒁲𒀀𒉌<unk>...𒄃𒊓𒃶𒅎
...<unk>𒊮𒄾𒆷...
...<unk>𒋗𒄄𒀀𒌨𒈤...𒃶𒁕𒀊𒊑𒌍
𒅇𒄢𒂷𒂷𒉌𒂠𒁇...
...𒍪𒉆𒋾𒆷...𒋧𒈬𒈾𒀊
𒅗𒆬𒍪...
𒋗𒅍𒆷𒉌𒂠...𒉆𒄭𒋻𒈬𒈾𒀊
𒉆𒋾𒁉𒁶...𒋢𒈠𒁕𒈾𒃶𒅁𒅗
𒌒𒁕𒐉𒄊𒉌𒂠...𒂊𒉈𒁈𒁉𒃶𒅎
𒈠𒁕𒈾𒌑𒊩𒆷𒈿𒀀
...𒊮𒄾𒆷𒌓𒄷𒈬𒁲𒉌𒅁𒉌𒂊
𒂍𒃲𒆷𒈗𒊺𒂵𒍪𒍝𒀀𒂠𒅅𒆷
𒀭𒊑𒅎𒀭𒂗𒍪𒂗𒀭𒀸𒁽𒌓𒈬𒉌𒉈𒅔𒄷𒈿𒀀
𒌓𒁄𒉌...𒍣...
𒂇𒍣𒈤...
𒉆𒋾𒆷𒉌𒂠...
𒄑𒄖𒍝𒁀𒀭...𒃶𒄀𒂗
𒄯𒊷𒄀𒊮𒄾𒆷𒁉𒊮𒃶𒅁𒋛
𒅆𒁉𒂠𒉆...𒁲𒈠𒃶𒅎
𒅇𒈛...𒋗𒉌𒂠𒋛𒉈𒅁𒌧𒊹𒊏𒃶𒅁𒊓
𒌓𒌓𒂵𒊕𒍑...𒍝𒂊𒈬𒈾𒋺𒀊
𒌗𒅗𒉌𒂡𒇲𒁉𒃻𒁀𒀸𒁀𒈬𒈾𒀊
𒈬𒊹𒀀𒀯𒀭𒍝𒆳𒁶𒋃𒁉𒉡𒌀𒇷𒊕𒂊𒌍𒉺𒄸𒁺𒈬𒈾𒀊
𒉆𒈗𒆷𒁄𒊮𒄾𒆷𒁺𒊑𒂠𒃶𒅁𒀝𒂊
𒈗𒌑𒀀𒍣𒃶𒋾𒇷
𒀭𒊑𒅎𒀭𒂗𒍪𒌑𒀀𒍣𒃶𒋾𒇷
𒉆𒈗𒆷𒉌𒋢𒍝𒀀𒃶𒅁𒄭
𒌓𒉆𒋾𒆷𒅗𒉌𒋤𒌓𒁀𒉌𒅁
𒈠𒁕𒆠𒁉𒄄𒀀𒉆𒈗𒁉𒋧𒈬𒈾𒀊
𒊮𒈠𒁕𒄭𒂵𒈾𒀊𒄊𒈠𒁕𒋛𒁲𒈬𒈾𒀊
𒅗𒌧𒈠𒌨𒀀𒋧𒆠𒈬𒈾𒀊
𒀭𒊑𒅎𒀭𒂗𒍪𒉺𒇻𒊮𒊺𒂵𒍪𒃶𒋾𒇷
𒀀𒇉𒁉𒀀𒄷𒈬𒈾𒀊𒉐
𒀀𒊮𒂵𒊺𒄷𒈬𒈾𒀊𒊬𒊬
𒇥𒊬𒋭𒃾𒄷𒈬𒈾𒀊𒉐
𒆹𒄩𒄷𒌌𒂊𒌍𒄷𒈬𒈾𒀊𒃻𒃻
𒂍𒉣𒇬𒂊𒁦𒀀𒁉𒉈𒄩𒁀𒇻𒇻
𒅎𒀀𒀭𒋫𒀀𒁉𒁁𒋫𒃶𒂗𒈾𒄀𒂗
𒂍𒃲𒍣𒋤𒌓𒅅𒃶𒂗𒁕𒀊𒋛
𒀭𒊑𒅎𒀭𒂗𒍪𒈗𒈬